Endnu en bank er tilsyneladende blevet offer for finanskrisen. I en fondsbørsmeddelelse natten til mandag meddeler Ebh Bank med hovedsæde i Fjerritslev, at Nationalbanken og en række pengeinstitutter har været nødt til at spænde et sikkerhedsnet ud under banken, for at driften kan fortsættes. Ebh Bank har aftalt med långiverne, at man nu går i gang med frasalg af datterselskaber for at gøre banken klar til fusion eller salg. Samtidigt er bankens administrerende direktør Finn Strier Poulsen blevet afskediget, og forventningerne til årsresultatet er blevet nedskrevet til 0 kroner. For kun 11 dage siden nedjusterede banken forventningerne til årsresultatet til mellem 110 og 130 millioner kroner, men det holdt altså heller ikke. /ritzau/
Nationalbanken spænder et sikkerhedsnet ud under den Fjerritslev-baserede Ebh Bank. Banken nedjusterer forventningerne til 0 kroner og fyrer den administrerende direktør.